Redek a ra war orin ar brezhoneg kredennoù ken disheñvel ha ken diboell ma 'z eo ur blijadur o c'hendastum. Evit lod, n'eo nemet galleg trefoedet; evit darn all e tiver eus al latin; evit darn all c'hoazh e tenn d'ar saozneg pe zoken d'an alamaneg (en abeg d'ar « ya » moarvat). En XVIIIvet kantved, an Tad Gregor a Rostren, oberour ur geriadur. a grede n'oa ket bet ijinet ar brezhoneg gant an dud, met roet war-eeun gant Doue da Jafet ha d'e diegezh, e bro-Senaar. Ha Malo Korred (La Tour d'Auvergne) a yae betek diskleriañ e oa komzet ar brezhoneg e Baradoz an Douar gant Adam hag Eva, hag e oa eta an holl yezhoù o tont diwarnañ. Sorc'hennoù kement-se holl, evel-just, hag hon laka hiziv da vousc'hoarzhin. Met pelec'h emañ ar wirionez ?